September 2014

**September 2014**, kroonika

2014. aasta september algas esmaspäeval ja lõppes 30 ööpäeva pärast teisipäeval.

## [[1. september]]

* Afganistanis katkesid kõnelused võimujagamiskokkuleppe sõlmimiseks presidendikandidaatide ‘Abdullāh ‘Abdullāh' ja Ashraf Ghani vahel.
* Ameerika Ühendriigid viisid Somaalias läbi õhurünnaku islamiliikumise Al-Shabaab laagrile eesmärgiga tappa üks liikumise juhtidest.
* Austraalias astus Lõuna-Austraalia osariigi kubernerina ametisse Hieu Van Le.
* Hongkongis kasutas politsei pipragaasi, et laiali ajada meeleavaldused, mis puhkesid pärast Hiina parlamendi otsust mitte võimaldada Hongkongi elanikel täiesti demokraatlikus korras kohalikke võimuorganeid valida. Ühtlasi vahistati 19 meeleavaldajat.
* Liibüa Tobrukis asuv parlament kinnitas riigi uueks peaministriks ka seni valitsusjuhi kohuseid täitnud Abd Allāh ath-Thanī.
* Pakistanis Islamabadis ründasid meeleavaldajad riikliku telekanali PTV hoonet ja katkestasid saadete edastamise. Hiljem võttis sõjavägi telejaama oma kontrolli alla ja taastas programmi edastamise.
* Süüria kodusõda: Iisraelile kuuluvatel Golani kõrgendikel puhkesid kokkupõrked Süüria regulaararmee ja islamistlike mässuliste vahel.
* Türgis vahistati kümned kõrged politseiametnikud, kellele esitati kahtlustus valitsusvastase vandenõu ettevalmistamises.
* Türgi president Recep Tayyip Erdoğan sooritas oma ametiaja esimese välisvisiidi, külastades Põhja-Küprose Türgi Vabariiki.
* Ukraina kriis:
** Austraalia peaminister Tony Abbott teatas uute majandussanktsioonide kehtestamisest Venemaa vastu. Uute sanktsioonidega tõkestati riigile kuuluvate pankade juurdepääs Austraalia kapitaliturgudele ja piirati relvade eksporti Venemaale.
** Ukraina armee loovutas kontrolli Luhanski lennujaama üle.
** Ukraina president Petro Porošenko teatas, et kavatseb Ukraina armee juhtkonnas teha ulatuslikke muudatusi.
* Eestis ühinesid TeliaSonera kontserni kuuluvad ettevõtted EMT, Elion ja Eesti Telekom. Uus ühendettevõte alustas tegevust Eesti Telekomi nime all, EMT ja Elion säilitati ettevõtte kaubamärkidena.
* Eestisse saabus kahepäevasele ametlikule visiidile Makedoonia töö- ja sotsiaalpoliitikaminister Dime Spasov. Visiidi raames kohtus ta oma Eesti kolleegide Urmas Kruuse ja Helmen Kütiga.

## [[2. september]]

* Islamistlik äärmusliikumine Islamiriik avaldas video Ameerika Ühendriikide ajakirjaniku Steven Sotloffi dekapiteerimisest.
* Jeemenis tagandas president ‘Abd Rabbuh Manşūr Al-Hādī ametist peaminister Muḩammad Bāsindwah' valitsuse.
* Liibanoni parlamendis kukkus kvoorumi puudumise tõttu läbi presidendivalimiste 11. voor.
* Vanuatul lõppes president Iolu Abili ametiaeg, ilma et talle oleks jõutud ametijärglast valida. Presidendi kohuseid asus täitma parlamendi esimees Philip Boedoro.
* Eesti president Toomas Hendrik Ilves oli koos teda saatva ettevõtjate delegatsiooniga ühepäevasel riigivisiidil Norras. Lisaks ärimeestele saatsid presidenti ka väliskaubandus- ja ettevõtlusminister Anne Sulling, kultuuriminister Urve Tiidus ning kultuuriministeeriumi kantsler Paavo Nõgene.
* Eesti kaitseminister Sven Mikser esines Suurbritannias Londonis toimuval NATO tippkohtumise eelsel konverentsil "Approaching the Summit 2014".
* Harjumaal valis Viimsi vallavolikogu uueks vallavanemaks Jan Trei ja uueks vallavolikogu esimeheks Priit Robase.

## [[3. september]]

* Ameerika Ühendriikides New Orleansis jättis föderaalse ringkonnakohtu kohtunik Martin Feldman jõusse Louisiana osariigis kehtiva samasooliste abielu sõlmimise keelu. 
* Jaapani peaminister Shinzō Abe tegi teatavaks oma uue valitsuskabineti koosseisu.
* Lesotho peaminister Tom Thabane, kes oli süüdistanud armeed riigipöörde korraldamises, naasis Lõuna-Aafrika Vabariigi politsei kaitse all kodumaale ja asus taas täitma valitsusjuhi kohuseid.
* Ukraina kriis:
** Prantsusmaa valitsus teatas, et peatab meredessandilaevade Mistral müügi Venemaale.
** Ukraina president Petro Porošenko ja Venemaa president Vladimir Putin pidasid järjekordse telefonivestluse. Samal päeval esitas Putin plaani relvarahu sõlmimiseks Ukraina armee ja Ida-Ukraina separatistide vahel. Ukraina peaminister Arseni Jatsenjuk nimetas Putini plaani järjekordseks pettuseks, mille eesmärk on vältida täiendavate sanktsioonide kehtestamist Venemaa vastu.
* Venemaa president Vladimir Putin oli ametlikul visiidil Mongoolias. Muuhulgas teatas Putin Mongoolia pealinnas Ulaanbaataris peetud kõnes, et Venemaa ja Mongoolia headele suhetele pani aluse Nõukogude armee võit Jaapani vägede üle Halhõn goli lahingus 1939. aastal.
* Eestis oli visiidil Ameerika Ühendriikide president Barack Obama, kes kohtus Tallinnas Eesti presidendi Toomas Hendrik Ilvese, Läti presidendi Andris Bērziņši ja Leedu presidendi Dalia Grybauskaitėga. Samuti kohtus USA president peaminister Taavi Rõivase, välisminister Urmas Paeti ja teiste Eesti valitsuse liikmetega. Tallinnas peetud kõnedes lubas Obama kindlat toetust Baltimaade iseseisvusele ja julgeolekule. Ühtlasi puudutas ta äärmusislamistliku organisatsiooniga Islamiriik seotud probleeme ja lubas selle kahjutuks teha.

## [[4. september]]

* Ameerika Ühendriikides Chicagos jättis apellatsioonikohus jõusse madalama astme kohtute otsused, mille kohaselt Indiana ja Wisconsini osariikides kehtinud samasooliste abielu sõlmimise keeld oli põhiseadusega vastuolus ja tuli seetõttu tühistada.
* Ameerika Ühendriikide 150 linnas toimusid kiirtoidurestoranide töötajate meeleavaldused, millega nad nõudsid tööandjatelt tunnipalga tõstmist 15 USA dollarini. Korraldajate andmetel vahistas politsei üle riigi 465 meeleavaldustel osalenud inimest.
* Leedus Vilniuses algas Baltimaade siseministrite kahepäevane kohtumine, kus osales ka Eesti siseminister Hanno Pevkur.
* Suurbritannias Walesis algas NATO kahepäevane tippkohtumine, kus Eestit esindasid peaminister Taavi Rõivas, välisminister Urmas Paet, kaitseminister Sven Mikser ja kaitseväe juhataja Riho Terras.
** Afganistani presidendikandidaadid ‘Abdullāh ‘Abdullāh ja Ashraf Ghani tõotasid NATO liikmesriikide riigijuhtidele, et moodustavad rahvusliku ühtsuse valitsuse ja allkirjastavad lepingud, mis võimaldavad välisriikide vägedel jääda Afganistani ka 2015. aastaks.
** NATO allkirjastas Soomega võõrustajariigi toetuse leppe, mille eesmärk on tugevdada suhteid ja koostööd Soome kui allianssi mitte kuuluva riigiga.
** Prantsusmaa president François Hollande teatas kohtumise raames, et tema valitsus seab Mistral-klassi sõjalaevade tarnimise Venemaale sõltuvusse relvarahu sõlmimisest Ukrainas.
** Eesti kaitseminister Sven Mikser allkirjastas NATO arendusväejuhatuse ülema kindral Jean-Paul Palomerosega ühiste kavatsuste lepingu, millega hakatakse ette valmistama Eestisse Tallinnasse NATO küberharjutusvälja loomist.
* Ukraina kriis:
** Ukraina president Petro Porošenko ja üks Ida-Ukraina separatistide juhte Aleksandr Zahhartšenko teatasid, et jõudsid kokkuleppele relvarahu sõlmimises.
** Ukraina armee tugevdas sadamalinna Mariupoli kaitset, sest keskpäeva paiku hakati linna Novoazovski suunast raskerelvadest tulistama. Levis ka informatsioon, et linna poole liigub tankikolonn.
* Eesti põllumajandusminister Ivari Padar arutas Brüsselis Euroopa Parlamendi esimehe Martin Schulziga Venemaa sanktsioonide mõjusid Euroopa Liidu põllumajandusele ja toiduainetetööstusele.
* Eestis registreeris Harju Maakohus uue erakonnana Kristiina Ojulandi algatusel loodud Rahva Ühtsuse Erakonna.
* Majandus- ja kommunikatsiooniministeerium kutsus ametist tagasi lennufirma Estonian Air nõukogu esimehe Jaan Tamme ja nimetas tema asemel nõukogu liikmeks ministeeriumi asekantsleri Ahti Kuninga.

## [[5. september]]

* Afganistanis lõppes presidendivalimiste tulemuste auditeerimine, mis toimus Ühinenud Rahvaste Organisatsiooni järelevalve all.
* Austraalia peaminister Tony Abbott ja India peaminister Narendra Modi allkirjastasid New Delhis lepingu, mille kohaselt hakkab Austraalia Indiale tarnima tuumaenergia tootmiseks vajalikku uraani.
* Belgias Brüsselis toimus Euroopa Liidu põllumajandus- ja kalandusnõukogu erakorraline istung seoses Venemaa kehtestatud toiduainete sisseveo keeluga. Eestit esindas kohtumisel põllumajandusminister Ivari Padar.
* El Salvadoris andis kohtunik korralduse paigutada koduaresti korruptsioonis süüdistatav ekspresident Francisco Flores.
* Prantsuse Polüneesias tagandati ametist korruptsioonis süüdi mõistetud president Gaston Flosse. Presidendi kohuseid asus täitma asepresident Nuihau Laurey.
* Rahvusvahelises Kriminaalkohtus olid prokurörid sunnitud tunnistama, et neil puuduvad piisavad tõendid Keenia presidendi Uhuru Kenyatta rollist mitmeid inimohvreid nõudnud poliitilise vägivalla õhutamisel pärast 2007. aasta presidendivalimisi. Kenyatta kohtuprotsess oleks pidanud algama 7. oktoobril.
* Ukraina kriis:
** Saksamaa liidukantsler Angela Merkel kinnitas, et kuigi Venemaa on oma tegevusega Ukrainas rikkunud 1997. aastal sõlmitud lepingut NATO-ga, ei kavatse NATO sellest lepingust taganeda ega seda omapoolselt rikkuda.
** Valgevene pealinnas Minskis sõlmisid Ukraina valitsuse ja mässuliste esindajad relvarahu kokkuleppe, mis jõustus samal päeval kell 18.00.
* Eesti sotsiaalkaitseminister Helmen Kütt oli ametlikul visiidil Järva maakonnas.
* Eesti–Venemaa piiril Luhamaa piiripunkti lähistel röövisid tundmatud isikud hommikul kella 9 ajal relva ähvardusel Kaitsepolitseiameti töötaja Eston Kohvri ja toimetasid ta üle piiri Venemaale. Hiljem tegi Venemaa avalduse, et FSB töötajad pidasid Venemaa territooriumil kinni ebaseaduslikus luuretegevuses kahtlustatava isiku. Eesti välisministeerium kutsus seoses vahejuhtumiga välja Venemaa suursaadiku Juri Merzljakovi.
* Eesti telesaatejuht Maire Aunaste teatas oma kavandatavast liitumisest Isamaa ja Res Publica Liiduga ning siirdumisest televisioonitöölt poliitikasse.

## [[6. september]]

* Egiptuses esitasid prokurörid riigi endisele presidendile Muḩammad Mursīle ja veel 9 inimesele ametliku süüdistuse Egiptuse riigisaladuste lekitamises Katarile.
* Somaalia islamiliikumine Al-Shabaab kinnitas oma juhi Mukhtaar Cali Zuubeyri hukkumist 1. septembril toimunud Ameerika Ühendriikide õhurünnakus ja nimetas liikumisele uue juhi, kelle nime esialgu ei avalikustatud.
* Türgi parlament avaldas häältega 306:133 usaldust peaminister Ahmet Davutoğlu valitsuskabinetile.
* Ukraina kriis:
** Ukraina idaosas katkes eelmisel päeval sõlmitud relvarahu, kui Mariupoli linna hakati tulistama suurtükkidest.
** Kiievi Patriarhaadi Ukraina Õigeusu Kiriku pea Filaret teatas, et Venemaa president Vladimir Putin on langenud Saatana mõju alla ja kui ta meelt ei paranda, on ta määratud igavesse hukatusse.
* Eesti president Toomas Hendrik Ilves alustas kahepäevast töövisiiti Poolas Gdańskis, kus ta esines ettekandega rahvusvahelisel konverentsil "Gdansk Symposium: From Free Europe to Free Poland".
* Eestis Tallinnas Kumu kunstimuuseumis toimus Reformierakonna volikogu, kus keskse teemana arutati erakonna valimisprogrammi julgeolekupoliitika plokki.
* Järva maakonnas Koigi mõisas tähistati Naiskodukaitse asutamise 87. aastapäeva.

## [[7. september]]

* Ameerika Ühendriikide õhujõud andsid viis lööki islamiliikumise Islamiriik võitlejate positsioonidele Iraagis Ḩadītha tammi ümbruses.
* Jaapani peaminister Shinzō Abe tegi ametliku visiidi Sri Lankasse. Abe on esimene Jaapani peaminister viimase 24 aasta jooksul, kes Sri Lankat on külastanud.
* Myanmari võimud tühistasid enne aasta lõppu toimuma pidanud järelvalimised, millega oleks täidetud parlamendi 35 vaba kohta. Riigi keskvalimiskomisjon tõi põhjuseks ajapuuduse valimiste ettevalmistamisel ning rõhutas, et valimistulemus ei omaks mingit poliitilist tähtsust.
* Tuneesia suurim islamistlik erakond Ennahda teatas, et ei esita oma kandidaati novembris toimuvateks presidendivalimisteks. Otsus on ajendatud Ennahda soovist mitte koondada enda kätte kõiki riigijuhtide ametikohti, sest erakond võidab tõenäoliselt parlamendivalimised ja moodustab ka uue valitsuse.
* Ukraina kriis:
** Ukraina idaosas Mariupolis hukkus suurtükitules 1 inimene ja veel vähemalt 4 inimest sai vigastada. Tulevahetus puhkes ka Donetski põhjapoolsetes eeslinnades. Seejuures kinnitasid konflikti mõlemad osapooled, et peavad relvarahust kinni.
* Eestis astus XII Riigikogu liige Aivar Riisalu välja Keskerakonnast. Järgmisel päeval teatas ta oma liitumisest Isamaa ja Res Publica Liiduga.

## [[8. september]]

* 2014. aasta Ebola viirushaiguse epideemia: Maailma Terviseorganisatsioon teatas, et ebola viirushaiguse levik Libeerias kasvab eksponentsiaalselt ning peatselt on riigis oodata tuhandeid uusi haigestumisi.
* Iraagi parlament kiitis heaks peaminister Ḩaidar al-‘Ibādī valitsuskabineti koosseisu, kuid parlamendile kinnitamiseks esitatud koosseisus olid mitmed olulised ministrikohad, näiteks sise- ja kaitseministri ametikoht veel täitmata. Samal päeval astus valitsus ka ametisse.
* Sloveenia peaministrikandidaat Miro Cerar tegi teatavaks oma valitsuskabineti koosseisu.
* Tšiili pealinna Santiago ühe metroojaama lähistel plahvatas pomm. Rünnakus sai vigastada vähemalt 10 inimest. Valitsus nimetas toimunut terroriaktiks.
* Ukraina kriis:
** Euroopa Liit kiitis heaks uued sanktsioonid Venemaa vastu, kuid lükkas nende rakendamise esialgu edasi. Ukraina relvarahu püsima jäämise korral ei pruugi need üldse rakenduda.
** Ukraina president Petro Porošenko külastas sadamalinna Mariupolit ning lubas linna iga hinnaga separatistide eest kaitsta.
* Eestis algas XII Riigikogu kaheksas istungjärk.
* Eestisse saabus kahepäevasele ametlikule visiidile Soome kaitseväe juhataja Jarmo Lindberg, kes kohtus siin kaitseminister Sven Mikseri ja Eesti kaitseväe juhataja Riho Terrasega.
* Eestis viibis ühepäevasel ametlikul visiidil NATO mereväe väejuhatuse ülem viitseadmiral Peter Hudson.
* Tallinnas jäälõhkuja Suur Tõll pardal toimus Euroopa muinsuskaitsepäevade avatseremoonia. Päevade avamisel osales ka kultuuriminister Urve Tiidus.

## [[9. september]]

* Haiti lõunaosas Petit-Goâve'i linna lähistel toimunud autoõnnetuses hukkus 24 ja sai vigastada 37 inimest.
* Hollandi lennuohutusamet avalikustas esialgse uurimisaruande Malaysia Airlinesi lennu 17 hukkumise kohta. Selles esitatud faktid (lennuk purunes tükkideks juba õhus) näisid kinnitavat seisukohta, et lennuki purunemise ja allakukkumise Ukraina õhuruumis põhjustas maapinnalt tulistatud rakett.
* India ja Pakistan teatasid, et viimase 50 aasta suurimate sademete tõttu Kashmiris on hukkunud juba üle 400 inimese.
* Itaalias Milanos algas Euroopa Liidu liikmesriikide kaitseministrite kahepäevane mitteametlik kohtumine, millel osaleb ka Eesti kaitseminister Sven Mikser.
* Poola peaminister Donald Tusk esitas tagasiastumispalve.
* Suurbritannia peaminister David Cameron kutsus šotlasi üles hääletama iseseisvusreferendumil Suurbritannia koosseisu jäämise poolt. Peaministri residentsil Londonis heisati üheks päevaks ka Šotimaa lipp. Inglismaa Panga juht Mark Carney kinnitas aga uuesti, et iseseisev Šotimaa ei saaks enam kasutada rahaühikuna Suurbritannia naelsterlingit.
* Ukraina kriis:
** Ukraina kaitseministeerium teatas, et vaatamata kehtivale relvarahule on viimase nelja päeva jooksul hukkunud 5 ja vigastada saanud 33 Ukraina sõdurit. Ukraina väidetel on separatistid ja Venemaa rikkunud relvarahu kokku 89 korral. Ühtlasi teatati, et alates relvarahu kehtima hakkamisest on separatistid vabastanud 648 sõjavangi.
* Venemaa president Vladimir Putin vabastas ametist Brjanski oblasti kuberneri Nikolai Denini ja nimetas kuberneri kohusetäitjaks Aleksandr Bogomazi.
* Eestis toetas XII Riigikogu kultuurikomisjon opositsioonilise Isamaa ja Res Publica Liidu ettepanekut viia Sisekaitseakadeemia Tallinnast üle Ida-Virumaale.
* Eesti president Toomas Hendrik Ilves kutsus ametist tagasi Eesti suursaadiku Mehhikos Marina Kaljuranna ja nimetas tema asemele uueks suursaadikuks Eerik Marmei.

## [[10. september]]

* Ameerika Ühendriikide president Barack Obama teatas teleesinemises, et on andnud Ameerika Ühendriikide relvajõududele loa korraldada õhurünnakuid äärmusislamistlikule liikumisele Islamiriik nii Iraagi kui ka Süüria territooriumil.
* Ameerika Ühendriikide riigisekretär John Kerry tegi kiirvisiidi Iraagi pealinna Bagdadi, et avaldada toetust peaminister Ḩaidar al-‘Ibādī valitsusele. Visiidi päeval plahvatas Bagdadis šiiitide linnaosas kolm autopommi, milles hukkus 9 ja sai vigastada 29 inimest.
* Euroopa Komisjoni valitud president Jean-Claude Juncker tegi teatavaks oma komisjoni koosseisu. Uues komisjonis on 7 asepresidenti, kellest 4 on endistest idabloki riikidest. Eesti endine peaminister Andrus Ansip esitati kandidaadiks digitaalse ühisturu asepresidendi ametikohale.
* Filipiinide president Benigno Aquino pöördus parlamendi poole taotlusega moodustada riigi lõunaosas elavatele muslimitele autonoomne ringkond. Mindanao saare muslimitele autonoomia andmine on üks aastaid kestnud relvakonflikti lõpetamise tingimustest, milles lepiti kokku märtsis 2014.
* Indoneesiale kuuluva Sulawesi saare rannikuala tabas 6,5-magnituudine maavärin, mille epitsenter asus Manado linnast 220 km põhja pool ookeanis. Teateid purustustest ega inimohvritest ei laekunud.
* Jaapani tuumaregulatsiooni amet andis loa Sendai tuumaelektrijaama kahe reaktori käivitamiseks. Jaapan seiskas suurema osa oma tuumaelektrijaamadest pärast 2011. aastal toimunud Fukushima tuumaõnnetust ja alates 2013. aastast on peatatud olnud kõik riigi tuumareaktorid.
* Suurbritannia peaminister David Cameron alustas ringsõitu Šotimaal, mille eesmärk oli veenda šotlasi hääletama Suurbritannia koosseisu jäämise poolt.
* Šveitsis Brienzis algasid 13. septembrini kestvad 31. rahvusvahelised raiespordivõistlused, kus osales ka Eesti koondis. Eestlased võitsid võistlustel kokku kaks hõbemedalit.
* Ukraina kriis:
** Ukraina president Petro Porošenko teatas, et Venemaa on Ida-Ukrainast välja viinud umbes 70 protsenti oma vägedest. Ühtlasi lubas ta taas Ida-Ukraina oblastitele autonoomset eristaatust Ukraina koosseisus.
** Euroopa Liidu liikmesriikide suursaadikud ei jõudnud kokkuleppele Venemaale uute majandussanktsioonide kehtestamise aja osas.
* Eesti president Toomas Hendrik Ilves suundus neli päeva kestvale ametlikule visiidile Ukraina pealinna Kiievisse.
* Eesti välisministeerium nimetas FSB poolt vahistatud Kaitsepolitsei töötaja Eston Kohvri advokaatideks punkansambli Pussy Riot liikmete kaitsjatena tuntuks saanud Mark Feigini ja Nikolai Polozovi.
* Tallinna linnapea Edgar Savisaar avas Tondiraba jäähallis munitsipaalalluvuses tegutseva huvikooli Tallinna Spordikool.

## [[11. september]]

* Euroopa Liit tegi ametliku avalduse, milles nõudis Venemaalt Eesti Kaitsepolitsei ametniku Eston Kohvri vabastamist.
* Hispaanias Barcelonas avaldasid sajad tuhanded katalaanid meelt, nõudes iseseisvusreferendumi korraldamise õigust. Hispaania valitsus on teatanud, et algselt 9. novembriks kavandatud referendum on põhiseadusega vastuolus ja selle tulemus oleks kehtetu.
* Montserratil toimusid parlamendivalimised. Absoluutse enamuse saavutas Rahva Demokraatlik Liikumine, mis sai 50,1% häältest ja 7 kohta 9-kohalises parlamendis. Valimisaktiivsus oli 71,1%.
* Poola ja Slovakkia teatasid, et Venemaa riiklik gaasiettevõte Gazprom on viimastel päevadel vähendanud gaasitarneid. 
* Poola president Bronisław Komorowski rahuldas peaminister Donald Tuski tagasiastumispalve, kuid Tusk jäi peaministri kohusetäitjaks kuni uue valitsuse ametisse astumiseni.
* Suurbritannias teatasid kaks suuremat Šotimaa panka, Royal Bank of Scotland ja Lloyds Banking Group, et viivad Šotimaa iseseisvumise korral oma peakorterid üle Inglismaale.
* Süürias vabastas islamistlik organisatsioon An-Nuşrah' Rinne Golani kõrgendikel eelmisel kuul röövitud 45 Fidžilt pärit Ühinenud Rahvaste Organisatsiooni rahuvalvajat.
* Ukraina kriis:
** Euroopa Liidu liikmesriikide suursaadikud Euroopa Liidu juures jõudsid kokkuleppele uute majandussanktsioonide rakendamises Venemaa suhtes alates järgmisest päevast.
** Ameerika Ühendriikide president Barack Obama teatas, et avalikustab samuti 12. septembril Venemaale kehtestatavad täiendavad majandussanktsioonid.
** NATO esindajad teatasid, et nende andmetel viibib Ida-Ukrainas ikka veel ligi 1000 Venemaa sõjaväelast.
* Põlvamaal Räpinas algas Eesti põllumajandusministri Ivari Padari ja Läti põllumajandusministri Jānis Dūklavsi kahepäevane kohtumine.
* Tallinnas kinos Artis algas kahepäevane rahvusvaheline filmikonverents "Kõik räägivad filmist!". Konverentsi avas kultuuriminister Urve Tiidus.
* Tallinnas jõustus linnavalitsuse määrus, millega keelati avalikus kohas alkoholi tarbimine. Ainsana jäeti alkoholi tarbimine lubatuks Kadriorus presidendilossi ja Toompeal Riigikogu hoonete ümbruses.
* Tallinna Jaani kirikus toimus helilooja Arvo Pärdi loomingu teemalise muusikafestivali "Pärdi päevad" lõpukontsert, mis oli ühtlasi ka helilooja sünnipäevakontsert.

## [[12. september]]

* Ameerika Ühendriikide riigisekretär John Kerry oli ametlikul visiidil Türgis.
* Itaalias Milanos toimus euroala riikide rahandusministrite mitteametlik kohtumine, millele järgnes järgmisel päeval Euroopa Liidu rahandusministrite mitteametlik kohtumine. Eestit esindasid mõlemal üritusel rahandusminister Jürgen Ligi, rahandusministeeriumi kantsler Veiko Tali ja asekantsler Märten Ross.
* Lõuna-Aafrika Vabariigis Pretorias mõistis kohus kergejõustiklase Oscar Pistoriuse süüdi ette kavatsemata tapmises. Pistorius oli kohtu all süüdistatuna oma tüdruksõbra, modell Reeva Steenkampi tapmises, kuid prokurörid ei suutnud tõestada, et Pistorius tappis Steenkampi sihilikult. Karistus määratakse talle 13. oktoobril.
* Montserrati peaministrina astus ametisse Donaldson Romeo.
* Prantsuse Polüneesia presidendiks valiti Édouard Fritch.
* Eestis Ida-Virumaal Jõhvis pandi nurgakivi uuele riigigümnaasiumi hoonele. Tseremoonial osales ka haridus- ja teadusminister Jevgeni Ossinovski.
* Eesti siseminister Hanno Pevkur oli ringsõidul Lääne-Virumaal. Muuhulgas andis ta Rakvere linnuses üle Lääne-Virumaa kaunimate kodude tänukirjad.

## [[13. september]]

* Ameerika Ühendriikide riigisekretär John Kerry oli ametlikul visiidil Egiptuses.
* Islamistlik äärmusliikumine Islamiriik postitas internetti järjekordse hukkamisvideo, kus seekord oli kujutatud Suurbritannia humanitaarabitöötaja David Hainesi dekapiteerimist.
* Šotimaa pealinnas Edinburghis toimus Oranje Ordu marss Šotimaa Suurbritannia koosseisu jäämise toetuseks. Kokku osales protestantliku liikumise marsil umbes 12 000 inimest.
* Tallinnas Männiku lasketiirus toimusid Kaitseliidu meistrivõistlused laskmises.

## [[14. september]]

* Peruu president Ollanta Humala vabastas ootamatult ametist valitsuses väga mõjukaks peetud rahandusministri Luis Miguel Castilla ja nimetas tema asemel uueks rahandusministriks rahvusvahelise kogemusega ökonomisti Alonso Segura.
* Põhja-Korea riiklik uudisteagentuur KCNA teatas, et vaenuliku tegevuse süüdistuse alusel vahistatud Ameerika Ühendriikide turist Todd Miller mõisteti kuueks aastaks sunnitööle.
* Rootsis toimusid parlamendivalimised. Valimised võitis seni opositsioonis olnud Rootsi Sotsiaaldemokraatlik Töölispartei, mis kogus koos kahe teise vasakpoolse parteiga 43,7% antud häältest ja sai parlamendis 158 kohta. Oma toetust suurendas varasemaga võrreldes paremäärmuslikuks peetav erakond Rootsi Demokraadid, mis pälvis 12,9% antud häältest ja sai parlamendis 49 kohta. Valimisaktiivsus oli 83,3%.
* Saksamaal Brandenburgi ja Tüüringi liidumaal toimusid kohaliku parlamendi valimised. Brandenburgis võitis valimised Saksamaa Sotsiaaldemokraatlik Partei, mis kogus 31,9% antud häältest ja sai 88-kohalises parlamendis 30 kohta. Tüüringis saatis edu Kristlik-Demokraatlikku Liitu, mis sai 33,5% antud häältest ja 34 kohta 91-kohalises parlamendis. Mõlemal liidumaal pääses parlamenti ka populistlik euroskeptiline erakond Alternatiiv Saksamaale, mis sai mõlema liidumaa parlamendis 11 kohta.
* Suurbritannias esines tuntud moekunstnik Vivienne Westwood avaldusega Šotimaa iseseisvumise toetuseks.
* Ukraina kriis:
** Ukraina kaitseminister Valeri Geletei teatas, et NATO liikmesriigid on alustanud relvatarneid Ukrainale. Kaitseminister väitis, et Ukrainas asub endiselt ligi 3000 Venemaa sõjaväelast. Ta rõhutas, et kui lääneriigid Ukrainale piisavat relvaabi ei anna, on Ukraina sunnitud alustama tuumarelva väljatöötamise programmi.
* Venemaa mitmetes haldusüksustes toimusid kohalike omavalitsuste valimised.

## [[15. september]]

* Austria võimud teatasid, et keelustavad riigis islamistliku äärmusliikumise Islamiriik sümboolika kasutamise ja võtavad Austria kodakondsuse isikutelt, kes suunduvad välismaale islamistide poolel võitlema.
* Egiptuse pealinnas Kairos mõistis kohus eluks ajaks vangi Muslimi Vennaskonna vaimse juhi Muḩammad Badī ja veel 14 vennaskonnas juhtivatel kohtadel olnud isikut.
* Kanadas vannutati Alberta provintsi peaministrina ametisse Jim Prentice.
* Poola president Bronisław Komorowski tegi ettepaneku uue valitsuse moodustamiseks parlamendi alamkoja seimi spiikrile Ewa Kopaczile.
* Ukraina lääneosas Lvivi lähistel algas NATO sõjaväeõppus Rapid Trident, millel osaleb kokku 1300 sõdurit 15 riigist, teiste seas ka Ameerika Ühendriikidest.
* Eestis lõppes majandus- ja kommunikatsiooniministeeriumi välja kuulutatud riigihange parvlaevaliikluse korraldamiseks mandri ja saarte vahel. Riigihankekonkursile laekus tähtajaks ainult üks pakkumine, mille esitas ka seni liine teenindanud ettevõte Väinamere Liinid.
* Tallinna linnapea Edgar Savisaar avas Haabersti linnaosas rekonstrueeritud Ehitajate tee lõigu Rocca al Mare ringristmikust kuni Ehitajate tee 122 hooneni. 900 meetri pikkuse teelõigu rekonstrueerimine läks maksma 2,9 miljonit eurot, sellest 1,1 miljonit tasus teelõigu äärde oma kaubanduskeskust kavandav ettevõtte Maxima Eesti OÜ.

## [[16. september]]

* 2014. aasta Ebola viirushaiguse epideemia: Ameerika Ühendriigid teatasid, et saadavad Lääne-Aafrika riikidele Ebola viirushaiguse leviku piiramiseks appi 3000 sõdurit.
* Iraagi parlament lükkas tagasi peaminister Ḩaidar al-‘Ibādī esitatud kaitse- ja siseministri kandidaadid. 
* Itaalias Milanos algas Euroopa Liidu transpordiministrite mitteametlik kahepäevane kohtumine, millel Eestit esindas majandus- ja taristuminister Urve Palo.
* Prantsusmaa parlamendis võitis peaminister Manuel Vallsi valitsus häältega 269:244 usaldushääletuse.
* Ukraina kriis:
** Ukraina Ülemraada ratifitseeris Ukraina assotsiatsioonilepingu Euroopa Liiduga.
** Ukraina Ülemraada kiitis heaks president Petro Porošenko kava anda separatistlikele idaoblastitele Ukraina koosseisus eristaatus, mis võimaldab neile kolmeks aastaks ulatusliku autonoomia ja annab laialdased võimalused piiriülese koostöö arendamiseks nende naaberregioonidega Venemaal.
** Venemaa kaitseminister Sergei Šoigu teatas, et kriisi tõttu Ukrainas on Venemaa üks peamisi prioriteete suurendada oma sõjalist kohalolekut Krimmis.
* Eestis tegi Isamaa ja Res Publica Liidu esimees Urmas Reinsalu ettepaneku nimetada 2015. aasta valimistel erakonna peaministrikandidaadiks Juhan Parts.
* Eesti valitsus leppis kokku 2015. aasta riigieelarve proportsioonides. Vastavalt kokkuleppele on riigieelarve kogumaht 8,5 miljardit eurot ja avaliku sektori struktuurne ülejääk sisemajanduse kogutoodanguga võrreldes 0,8%.
* Eesti iduettevõte GrabCAD ja Ameerika Ühendriikide 3D-printerite tootja Stratasys allkirjastasid lepingu, mille kohaselt ostab Stratasys GrabCADi 100 miljoni USA dollari eest.

## [[17. september]]

* Ameerika Ühendriikide Esindajatekoda kiitis heaks president Barack Obama plaani hakata relvastama ja pakkuma sõjalist väljaõpet Süüria mõõdukatele mässulistele.
* Bangladeshi ülemkohus tühistas madalama astme kohtu otsuse, millega oli riigi peamise islamistliku erakonna Bangladesh Jamaat-e-Islami juhile Delawar Hossain Sayedeele määratud surmanuhtlus 1971. aastal toime pandud sõjakuritegude eest. Ülemkohus muutis surmanuhtluse eluaegseks vangistuseks.
* Fidžil toimusid parlamendivalimised.
* Iisraelis teatas oma tagasiastumisest siseminister Gideon Saar.
* Kosovo politsei pidas kinni 15 inimest, kes õhutasid noori albaanlasi liituma äärmusislamistlike võitlejatega Iraagis ja Süürias. Vahistatute seas oli 9 imaami.
* Ukraina president Petro Porošenko alustas oma külaskäiku Põhja-Ameerikasse esimese ametliku visiidiga Kanadasse, kus kohtus peaminister Stephen Harperiga ja esines kõnega Kanada parlamendi ees.
* Vanuatu parlamendis toimus presidendivalimiste kaks esimest vooru. Esimese vooru võitis Barak Sopé, teise vooru Alfred Maliu, kuid kumbki kandidaat ei kogunud vajalikku häälteenamust, et valituks osutuda.
* Venemaa ja Egiptuse esindajad jõudsid Kairos esialgsele kokkuleppele, mille kohaselt tarnib Venemaa Egiptusele 3,5 miljardi USA dollari väärtuses relvastust.
* Venemaal Moskvas Lefortovo vanglas kinnipeetav Eesti Kaitsepolitsei ametnik Eston Kohver otsustas loobuda advokaatide Mark Feigini ja Nikolai Polozovi teenetest, kelle olid talle kaitsjateks palganud Eesti võimud.
* Eesti haridus- ja teadusministeerium korraldas Eestis resideerivatele välisriikide diplomaatidele õppereisi Pärnusse. Diplomaatidega kohtus seal ka haridus- ja teadusminister Jevgeni Ossinovski.
* Eesti suursaadik Poolas Harri Tiido andis president Bronisław Komorowskile üle oma volikirja.
* Tallinna Ülikoolis toimus Microsofti ning Eesti Infotehnoloogia ja Telekommunikatsiooni Liidu koostöös korraldatud hariduskonverents "IT-revolutsioon või -evolutsioon?". Konverentsi avas haridus- ja teadusminister Jevgeni Ossinovski.

## [[18. september]]

* Austraalia politsei viis Sydneys ja Brisbane'is terrorivastase operatsiooni. Selles osales 800 politseinikku ja see oli suunatud eelkõige äärmusislamistide vastu, kes kavandasid väidetavalt avalike vägivallaaktide toimepanekut. Kokku peeti operatsiooni raames kinni 15 inimest.
* Indias New Delhis toimunud Hiina presidendi Xi Jinpingi ja India peaministri Narendra Modi kohtumisel allkirjastati 12 koostöölepet, millest ühe kohaselt investeerib Hiina järgmise viie aasta jooksul India taristusse üle 20 miljardi USA dollari.
* Iraagi pealinna Bagdadi šiiitide linnaosades toimunud kolmes autopommiplahvatuses hukkus vähemalt 23 ja sai vigastada üle 50 inimese.
* Liibüa parlament lükkas tagasi peaminister Abd Allāh ath-Thanī pakutud valitsuskabineti koosseisu.
* Malis Kidali piirkonnas toimunud pommirünnakus Ühinenud Rahvaste Organisatsiooni rahuvalveüksustele hukkus 5 ja sai vigastada veel 3 Tšaadist pärit rahuvalvajat.
* Rootsi õhupiiri rikkus keskpäeval kaks Venemaa õhujõudude ründelennukit Suhhoi Su-24. Rootsi valitsus esitas Venemaale ametliku protestinoodi.
* Sloveenia parlament kinnitas häältega 54:25 peaminister Miro Cerari valitsuskabineti koosseisu. Samal päeval andis uus valitsus ka ametivande.
* Soomes otsustas erakond Roheline Liit lahkuda valitsuskoalitsioonist, sest peaminister Alexander Stubbi valitsus andis ettevõttele Fennovoima loa alustada uue tuumareaktori ehitust.
* Šotimaal peeti iseseisvusreferendum. Referendum kukkus läbi, Suurbritannia koosseisus jätkamist toetas esialgsetel andmetel umbes 56 protsenti hääletusel osalenutest.
* Uganda president Yoweri Museveni nimetas riigi uueks peaministriks Ruhakana Rugunda.
* Ukraina kriis:
** Euroopa Parlament esitas Euroopa Liidu liikmesriikidele üleskutse kaaluda Ukraina kriisi tõttu Venemaa väljalülitamist rahvusvahelisest pankade vahelisest finantstelekommunikatsiooni süsteemist (SWIFT).
** Ukraina president Petro Porošenko jätkas riigivisiiti Ameerika Ühendriikides. Seal peetud kõnedes kutsus ta Ameerika Ühendriike üles tarnima Ukraina kaitsejõududele relvastust ja andma Ukrainale NATO peamise liitlase staatust.
* Vanuatu parlamendis toimus presidendivalimiste kolmas voor, mille võitis Lino Bulekuli dit Siksak. Siiski ei kogunud ta valituks osutumiseks vajalikku kaht kolmandikku häältest.
* Eesti valitsus pidas väljasõiduistungi Läänemaal Ridala vallas Põgari-Sassi külas. Väljasõiduistungiga meenutati 70 aasta möödumist Otto Tiefi valitsuse viimasest istungist, mis toimus samuti Põgari palvemajas. Valitsuse istungil kiideti heaks otsus luua Eesti Rahvusringhäälingu juurde venekeelne telekanal, mis peaks alustama tööd septembris 2015.
* Eestit külastas Saksamaa Liidupäeva riigikaitsekomisjoni esimees Hans-Peter Bartels, kes kohtus Eestis XII Riigikogu riigikaitsekomisjoni esimehe Mati Raidma ja kaitseministeeriumi ametnikega. Samuti külastas Bartels Ämari lennubaasis paiknevaid Saksamaa õhuväelasi.
* Eesti suursaadik Ameerika Ühendriikides andis president Barack Obamale üle oma volikirja.
* Eesti suursaadik Itaalias Cecilia Kuningas-Saagpakk andis president Giorgio Napolitanole üle oma volikirja.
* XII Riigikogu õiguskomisjon otsustas saata ühiskonnas palju vastuolusid tekitanud kooseluseaduse eelnõu 7. oktoobril teisele lugemisele. 
* XII Riigikogu ei toetanud Isamaa ja Res Publica Liidu tehtud ettepanekut Sisekaitseakadeemia üleviimiseks Ida-Viru maakonda.

## [[19. september]]

* Suurbritannias teatas oma tagasiastumisest Šotimaa peaminister Alex Salmond.
* Ukraina kriis:
** Leedu, Poola ja Ukraina kaitseministrid allkirjastasid lepingu, mis näeb ette kolme riigi ühise väeüksuse loomise. Loodav brigaad hakkab formaalselt paiknema Lublinis, kuid selle koosseisu kuuluvad tuhanded sõdurid asuvad enamiku ajast oma kodumaal.
** Valgevene pealinnas Minskis toimunud Ukraina valitsuse ja Ida-Ukraina separatistide esindajate läbirääkimistel lepiti kokku uutes vaherahu tingimustes, mis näevad ette 30 km laiuse puhvertsooni loomise, sõjalennukite lennukeelu Ida-Ukraina oblastite kohal ja välismaiste palgasõdurite lahkumise konfliktitsoonist.
* Ungaris teatas tagasiastumisest välisminister Tibor Navracsics. Peaminister Viktor Orbán nimetas uueks välisministriks Péter Szijjartó.
* Vanuatu parlamendis toimunud presidendivalimiste neljanda vooru võitis ka kolmandas voorus edukas olnud Lino Bulekuli dit Siksak, kuid taas ei kogunud ta valituks osutumiseks vajalikku kaht kolmandikku häältest.
* Eesti president Toomas Hendrik Ilves alustas seitsmepäevast visiiti Ameerika Ühendriikides, et osaleda Ühinenud Rahvaste Organisatsiooni Peaassambleel.
* Eesti Juudi Kogukond korraldas Harjumaal Klooga koonduslaagri asukohas mälestustseremoonia, millega meenutati seal 70 aastat tagasi mõrvatud enam kui 2000 juuti. Sõnavõtuga esines ka peaminister Taavi Rõivas.
* Eesti Panga muuseumis esitleti Indrek Paavle raamatut "Õiguse ja omariikluse eest: Otto Tief (1889–1976)", mis valmis Rahvusarhiivi ja Riigikantselei toetusel 70 aasta möödumise puhul Otto Tiefi valitsuse moodustamisest.

## [[20. september]]

* Prantsusmaa endine president Nicolas Sarkozy teatas Facebookis oma tagasipöördumisest aktiivsesse poliitikasse.
* Türgi võimud teatasid, et Iraagis islamistliku äärmusrühmituse Islamiriik käes vangis olnud 49 türklast on vabastatud ja Türki tagasi jõudnud. Nii president Recep Tayyip Erdoğan kui ka peaminister Ahmet Davutoğlu lükkasid tagasi väited, nagu oleks pantvangide vabastamise eest makstud rühmitusele lunaraha.
* Ukraina kriis:
** Donetskisse jõudis Venemaa saadetud kolmas 200 sõidukist koosnev humanitaarabikolonn, mis sisaldas Venemaa võimude teatel toiduaineid, ravimeid, riideid, joogivett ja elektrigeneraatoreid.
* Uus-Meremaal toimusid parlamendivalimised. Valimised võitis ka seni võimul olnud Rahvuslik Partei, mis sai 48,1% antud häältest ja 61 kohta 121-kohalises parlamendis. Valimisaktiivsus oli 76,4%.
* Eestis Tallinnas toimus Eesti Vabaerakonna asutamiskoosolek. Erakonna esimeheks valiti Andres Herkel. Kümneliikmelisse juhatusse valiti Külliki Kübarsepp, Jaanus Ojangu, Jevgeni Krištafovitš, Kalle Pilt, Märt Meesak, Aimar Altosaar, Jüri Saar, Lii Ramjalg, Kristo Krumm ja Emil Rutiku.
* Haapsalus Rannarootsi muuseumi juures avati mälestusmärk 1944. aastal Eestist meritsi põgenenud rannarootslaste mälestuseks.
* Keila vallavolikogu avaldas umbusaldust volikogu esimehele Kadri Tillemannile Isamaa ja Res Publica Liidust. Uue koalitsiooni moodustasid volikogus valimisliidud Uued Tuuled ja Kindel Valik, volikogu esimehe kohuseid asus ajutiselt täitma senine aseesimees Andrei Dvorjaninov.

## [[21. september]]

* Afganistanis allkirjastasid endised presidendikandidaadid ‘Abdullāh ‘Abdullāh ja Ashraf Ghani omavahelise võimujagamiskokkuleppe. Pärast kokkuleppe allkirjastamist kuulutati Ghani ametlikult presidendivalimiste võitjaks.
* Austrias Vorarlbergi liidumaal toimusid liidumaa parlamendi valimised, mille võitis 41,8% antud häältest kogunud Austria Rahvapartei. Paremuselt teise tulemuse saavutas paremäärmuslikuks peetav Vabaduspartei, mis kogus 23,4% valimistel osalenute toetuse. Liidumaa 36-kohalises parlamendis said erakonnad kohti vastavalt 16 ja 9. Valimisaktiivsus oli 64,4%.
* Hispaanias toetas Kataloonia parlament iseseisvusreferendumi korraldamist 9. novembril. Hispaania valitsus on referendumi kuulutanud ebakonstitutsiooniliseks ja lubanud selle õiguspärasuse vaidlustada konstitutsioonikohtus.
* Jeemenis astus riigis jätkuva šiiitide mässu tõttu tagasi peaminister Muḩammad Bāsindwah.
* New Yorgis toimus 400 000 osavõtjaga marss People's Climate March, milles osalejad soovisid 23. septembril peetava ÜRO kliima tippkohtumise eel tõmmata avalikkuse tähelepanu kliimamuutuste vastu võitlemisele ja keskkonnaprobleemidega tegelemisele. 150 riigis korraldati üle 2000 New Yorgi kliimamarsiga seotud ürituse, kus keskenduti keskkonnateemadele. 
* Paavst Franciscus tegi ühepäevase visiidi Albaaniasse.
* Suurbritannia opositsiooniline Leiboristlik Partei lubas järgmiste parlamendivalimiste võidu korral tõsta viie aasta jooksul miinimumpalka 25 protsendi võrra.
* Ukraina kriis:
** Ukraina valitsus lükkas edasi puhvertsooni loomise Ida-Ukrainas, tuues põhjuseks separatistide jätkuva sõjategevuse Ukraina üksuste vastu.
** Venemaa opositsioon korraldas Moskva kesklinnas tuhandete osavõtjatega protestimarsi president Vladimir Putini välispoliitika ja Ukrainas toimuva sõjategevuse vastu. Meeleavaldus rahu toetuseks Ukrainas korraldati ka Eestis Tallinnas Venemaa saatkonna ees.
* Eesti keskkonnaminister Keit Pentus-Rosimannus alustas neli päeva kestvat visiiti Ameerika Ühendriikides, et osaleda New Yorgis Ühinenud Rahvaste Organisatsiooni korraldatud kliimamuutuste teemalisel tippkohtumisel.

## [[22. september]]

* Fidži peaministrina alustas oma järjekordset ametiaega Josaia Voreqe Bainimarama, kes on Fidži valitsusjuhiks olnud alates 2007. aastast.
* Kanadas New Brunswickis toimusid kohaliku parlamendi valimised, mille võitis 42,7% häältega Liberaalne Partei. See andis liberaalidele 49-kohalises parlamendis 27 kohta. Valimisaktiivsus oli 65,4%.
* Poolas andis ametivande ja astus sellega ametisse peaminister Ewa Kopaczi valitsuskabinet.
* Prantsusmaa peaminister Manuel Valls külastas Berliini ja kohtus seal oma Saksamaa kolleegi Angela Merkeliga. 
* Vanuatu parlament valis presidendivalimiste kaheksandas voorus riigi uueks presidendiks Baldwin Lonsdale'i, kes pälvis 46 parlamendiliikme toetuse. Lonsdale vannutati ka samal päeval ametisse.
* Eestisse saabus kahepäevasele visiidile Armeenia haridus- ja teadusminister Armen Ashotyan, kes kohtus siin oma Eesti kolleegi Jevgeni Ossinovskiga. Ministrid allkirjastasid valitsustevahelise haridus- ja teaduskoostöölepingu. Visiidi teisel päeval külastas minister Tartu Ülikooli.
* Eestit külastas NATO Euroopa vägede ülemjuhataja asetäitja Adrian Bradshaw, kes kohtus siin Eesti kaitseministri Sven Mikseri ja kaitseväe juhataja Riho Terrasega.

## [[23. september]]

* Ameerika Ühendriikides New Yorgis algas Ühinenud Rahvaste Organisatsiooni kliimaalane tippkohtumine, kus tipp-poliitikud, ettevõtjad ja kolmanda sektori esindajad arutavad ÜRO peasekretäri Ban Ki-mooni eestvedamisel samme süsinikuemissioonide vähendamiseks. 
* Ameerika Ühendriigid koos liitlastega alustasid õhurünnakuid islamistliku äärmusorganisatsiooni Islamiriik positsioonidele Süürias. Ameerika Ühendriike toetavad rünnakute korraldamisel Araabia Ühendemiraadid, Saudi Araabia, Bahrein, Jordaania ja Katar.
* Liibanoni parlamendis pidi toimuma presidendivalimiste 12. voor, kuid see kukkus järjekordselt kvoorumi puudumise tõttu läbi. Uus presidendivalimiste voor määrati 9. oktoobrile.
* Somaalias vabastasid äärmusislamistid 3 aastat vangistuses hoitud Ameerika Ühendriikide ja Saksamaa topeltkodakondsusega ajakirjaniku Michael Scott Moore'i.
* Ungari välisministrina astus ametisse Péter Szijjártó.
* Eesti peaminister Taavi Rõivas ja siseminister Hanno Pevkur külastasid Kagu-Eesti piirialasid, kus tutvusid Luhamaa ja Piusa piirkordonite ning mitme piirilõiguga.
* Eesti valitsus kiitis erakorralisel istungil heaks 2015. aasta riigieelarve, kus on ette nähtud 8,45 miljardit eurot tulusid ja 8,54 miljardit eurot kulusid.
* Eesti kultuuriminister Urve Tiidus alustas kahepäevast visiiti Itaalias, et osaleda Euroopa Liidu kultuuriministrite mitteametlikul kohtumisel Torinos.
* Eesti majandus- ja kommunikatsiooniministeerium tunnistas ettevõtte Väinamere Liinid esitatud pakkumuse mandri ja saarte vahelise reisilaevaliikluse korraldamiseks konkursi tingimustele mittevastavaks ja lükkas selle tagasi. Ühtlasi teatas ministeerium, et alustab liinidele vedaja leidmiseks otseläbirääkimisi.
* XII Riigikogu riigikaitsekomisjon tutvus Jõhvis paikneva 1. jalaväebrigaadi Viru jalaväepataljoniga. 

## [[24. september]]
 
* Fidžil kiitis parlament heaks peaminister Josaia Voreqe Bainimarama valitsuskabineti koosseisu.
* Hollandi valitsus teatas, et saadab islamistliku äärmusorganisatsiooni Islamiriik vastastele õhurünnakutele abiks ka omalt poolt kuus F-16 hävitajat.
* Poola Seimi esimeheks valiti peaministriks saanud Ewa Kopaczi asemel senine välisminister Radosław Sikorski.
* Soome Eduskuntas kukkus läbi opositsiooni algatatud umbusaldusavaldus peaminister Alexander Stubbi valitsusele. Valitsuse umbusaldamist toetas 84 liiget, 97 liiget soovis valitsuse ametis jätkamist.
* Suurbritannia peaminister David Cameron teatas, et Suurbritannia ühineb Ameerika Ühendriikide õhurünnakutega äärmusliku islamiorganisatsiooni Islamiriik vastu. 
* Eestisse saabus kahepäevasele visiidile Norra kaitseminister Ine Eriksen Søreide.
* Eestis alustasid tööd Sihtasutus Innove haldusalas tegutsevad 16 Rajaleidja keskust, mille eesmärk on osutada õpilastele, nende vanematele ja õpetajatele karjäärinõustamisteenuseid.

## [[25. september]]

* Abhaasia presidendina vannutati ametisse Raul Hadžimba.
* Ameerika Ühendriikides teatas oma tagasiastumisest justiitsminister Eric Holder.
* Norras kuulutati 2014. aasta Nobeli rahuauhinna laureaadiks Venemaa advokaat Pavel Tšikov ja tema juhitav õigusabi andmisega tegelev grupp Agora.
* Palestiina rivaalitsevad poliitilised liikumised Fatah ja Ḩamās leppisid kokku, et kontroll Gaza tsooni üle läheb Palestiina uuele ühtsusvalitsusele. Seni oli tsoon ainult liikumise Ḩamās kontrolli all.
* Prantsusmaa alustas Iraagis õhurünnakuid islamistliku äärmusorganisatsiooni Islamiriik vastu.
* Suurbritannias vahistati politseioperatsiooni käigus 9 äärmusislamisti, teiste seas ka riigi üks äärmuslikumaid imaame.
* Tai sõjaväehunta ametisse nimetatud seadusandlik assamblee võttis endale õiguse avaldada vajadusel umbusaldust poliitilistel ametikohtadel töötavatele isikutele.
* Ukraina president Petro Porošenko tutvustas avalikkusele oma reformide programmi, mis peaks võimaldama Ukrainal 2020. aastal esitada Euroopa Liidule liitumistaotluse.
* Eesti valitsus andis riiklikele ametkondadele korralduse alustada Eesti ja Venemaa vahelise ajutise kontrolljoone ümbruse puhastamist ja piiritähiste paigaldamist.
* Eesti valitsus kinnitas töötuskindlustuse makse määraks alates 2015. aastast 2,4%, millest töötaja tasub 1,6% ja tööandja 0,8%. Erinevalt varasematest aastatest, mil töötuskindlustuse suuruse üle otsustati igal aastal uuesti, kinnitas valitsus uue määra neljaks aastaks.
* Eesti haridus- ja teadusminister Jevgeni Ossinovski alustas kahepäevast visiiti Brüsselis. Visiidi teisel päeval osales ta Euroopa Liidu konkurentsivõime nõukogu teadusministrite kohtumisel.
* Eesti välisminister Urmas Paet ja Togo välisminister Robert Dussey sõlmisid Ühinenud Rahvaste Organisatsiooni Peaassamblee raames toimunud kohtumisel kahe riigi vahel diplomaatilised suhted.

## [[26. september]]

* Ameerika Ühendriikide valitsuse esindajad allkirjastasid Arizonas Window Rockis kokkuleppe, mille kohaselt kohustub valitsus maksma navahode indiaanihõimule 554 miljonit USA dollarit kompensatsiooni nende loodusvarade ja usaldusfondi osakute väärkasutamise eest.
* Euroopa Liidu riikides tähistati teadlaste ööd.
* Hongkongis vahistas politsei enam kui 60 meeleavaldajat, kes olid sisse piiranud piirkonna valitsushoone, et nõuda täieliku demokraatliku valitsemiskorralduse kehtestamist Hongkongis.
* Kanadas vannutati Newfoundlandi ja Labradori peaministrina ametisse Paul Davis.
* Prantsusmaa endine president Nicolas Sarkozy kinnitas oma valmisolekut uuesti Prantsusmaa presidendiks kandideerida.
* Soome tööandjate ja ametiühingute esindajad jõudsid kokkuleppele aastatel 2017–2027 pensioniea järkjärgulises tõstmises 65. eluaastale.
* Suurbritannia parlament andis heakskiidu õhurünnakute korraldamisele islamistliku äärmusorganisatsiooni Islamiriik vastu.
* Ukraina kriis:
** Ukraina võimud teatasid, et alustasid koostöös Venemaa ametnikega Ida-Ukrainasse puhvertsooni rajamist.
** Ukraina riiklik gaasikompanii Naftogaz teatas, et ei saa nõustuda ega allkirjastada Euroopa Liidu vahendusel saavutatud gaasitarnete kokkuleppeid Venemaaga.
** Ungari energiafirma FGSZ peatas maagaasi tarned Ukrainale. Ungarlased selgitasid toimunut tehniliste probleemidega, levisid aga ka kahtlused, et gaasitarnete peatamise ajendiks sai Gazpromi tegevjuhi Aleksei Milleri visiit Ungarisse.
** Ühinenud Rahvaste Organisatsiooni inimõiguste ülemvoliniku amet teatas, et hakkab uurima Donetski lähistelt väidetavalt leitud massihaudade olemasolu ja päritolu.
* Eesti kaitseministeerium tegi teatavaks sõjandusalaste sõnade loomekonkursi sõjandussõnause tulemused. Uute terminitena otsustati kasutusele võtta "rauter" jalaväe lahingumasina tähenduses, "sotra" soomustransportööri tähenduses, "reke" ingliskeelse sõna *reconnaissance* vastena, "lävimine" ingliskeelse sõna *liaison* vastena ning "kerksus" ingliskeelse sõna *resilience* vastena.
* Eesti kultuuriminister Urve Tiidus korraldas seoses rahvuste päevaga Estonia talveaias piduliku vastuvõtu.
* Eesti maakonnalehtede peatoimetajad esinesid avaliku pöördumisega majandus- ja taristuministri Urve Palo ning XII Riigikogu poole, milles väljendasid muret Eesti Posti kavandatava hinnapoliitika muutuse suhtes, mis kehtestaks ajalehtede laupäevasele kojukandele tööpäevasest kojukandest kõrgema tasu. 
* Eesti Interneti Sihtasutuse nõukogu esimeheks valiti Aet Rahe.
* Tallinnas Lilleküla jalgpallihallis toimus Eesti 2014. aasta disainiauhindade gala, millel osalesid ka kultuuriminister Urve Tiidus ning väliskaubandus- ja ettevõtlusminister Anne Sulling.

## [[27. september]]

* Egiptuse kohus lükkas novembri lõppu edasi otsuse langetamise riigi endise presidendi Ḩusnī Mubāraki süüasjas. Presidenti süüdistatakse korralduse andmises demokraatiat toetavate meeleavaldajate tulistamiseks 2011. aastal.
* Hispaanias allkirjastas Kataloonia president Artur Mas määruse iseseisvusreferendumi korraldamiseks 9. novembril. Erinevalt Hispaania valitsusest Mas referendumi korraldamist ebaseaduslikuks ei pea.
* Jaapanis hakkas purskama riigi kõrguselt teine vulkaan Ontake. Järgmisel päeval selgus, et mäel võis vulkaanipurske ajal viibida 36 inimest, kes kõik hukkusid. Neist 31 surnukehad on leitud.
* Eesti president Toomas Hendrik Ilves alustas neli päeva kestnud ametlikku visiiti Portugalis.

## [[28. september]]

* Ameerika Ühendriikide ja nende liitlaste õhurünnakutes islamistliku äärmusorganisatsiooni Islamiriik positsioonidele hävitati liikumise kontrolli all olnud kolm naftatöötlemistehast.
* Hongkongi võimud lubasid alustada uusi diskussioone valimisreformi teemadel. Samal ajal kasutas politsei demokraatia laiendamist nõudvate meelevaldajate vastu pipragaasi. Meeleavaldajad olid alustanud hommikul kesklinna blokeerimist.
* Prantsusmaal toimusid parlamendi ülemkoja Senati poole koosseisu valimised ehk ümber valiti 174 liiget 348-kohalises ülemkojas. Valimiste tulemusel kaotas valitsev Sotsialistlik Partei ülemkojas enamuse.
* Prantsusmaa lennufirma Air France lendurite ametiühing teatas, et lõpetavad kaks nädalat kestnud streigi, millega protesteeriti kavatsuse vastu laiendada Air France'i odavlende pakkuva tütarettevõtte Transavia tegevust.
* Serbia pealinnas Belgradis toimus politsei ja julgeolekujõudude kaitse all geiparaad. Viimati toimus geiparaad Belgradis 2010. aastal ja langes siis paremäärmuslaste vägivaldsete rünnakute ohvriks.
* Ukraina kriis:
** Ukraina ja separatistliku Donetski Rahvavabariigi esindajad vahetasid Moskvas sõjavange.
** Ukrainas Harkivis võtsid meeleavaldajad maha Ukraina suurima Vladimir Lenini kuju.
* Eestis Tallinnas Estonia mälestusmärgi juures meenutati palvuse, pärgade asetamise ja kontserdiga 20 aasta möödumist reisilaeva Estonia hukkumisest.

## [[29. september]]

* Afganistanis vannutati ametisse president Ashraf Ghani. Riigi tegevjuhiks ehk sisuliselt peaministriks sai ‘Abdullāh ‘Abdullāh.
* Euroopa Parlament alustas Jean-Claude Junckeri juhitava Euroopa Komisjoni koosseisu liikmekandidaatide küsitlemist.
* Hispaania valitsus esitas konstitutsioonikohtule ametliku kaebuse Kataloonia iseseisvusreferendumi peale, taotledes selle kuulutamist Hispaania põhiseadusega vastuolus olevaks. Taotluse menetlemise ajaks peatas kohus referendumi ettevalmistamise ja läbiviimise.
* Hongkongis kasutas politsei demokraatia laiendamist nõudvate meeleavaldajate vastu pisargaasi. Meeleavaldajad jätkasid omakorda barrikaadide püstitamist julgeolekujõudude rünnakute tõkestamiseks.
* Kanadas Montréalis algas kohtuprotsess Luka Magnotta üle, keda süüdistatakse 2012. aastal hiinlasest üliõpilase Lin Juni tapmises, tükeldamises ja tema kehaosade postitamises Kanada erakondadele ning koolidele. Magnotta tabamiseks korraldati toona rahvusvaheline politseioperatsioon, mis pälvis meedias laia tähelepanu.
* Ukraina kriis:
** Donetski lennujaama lähistel rünnati Ukraina armee soomusmasinat. Rünnakus hukkus 7 Ukraina kaitseväelast.
** Venemaal algatas riiklik juurdluskomitee kriminaalasja, milles süüdistatakse Ukraina võime Ukraina idaosas venekeelse elanikkonna genotsiidi korraldamises.
* Eesti kaitseväe juhataja Riho Terras alustas kahepäevast ametlikku visiiti Taanis, kus kohtus ka oma Taani kolleegi Peter Bartramiga.
* Eesti põllumajandusminister Ivari Padar alustas kahepäevast visiiti Itaalias Milanos, kus toimub Euroopa Liidu põllumajandusministrite mitteametlik kohtumine.
* Eesti väliskaubandus- ja ettevõtlusminister Anne Sulling oli ametlikul visiidil Tartus. 
* Eesti välisminister Urmas Paet osales Brüsselis toimunud Euroopa Liidu üldasjade nõukogu istungil, mille keskmes olid oktoobris toimuva Euroopa Ülemkogu ettevalmistamisega seotud küsimused.
* Eesti rahvuslik lennufirma Estonian Air alustas lende Tallinna lennujaamast Stockholmi Bromma lennujaama.

## [[30. september]]

* Ameerika Ühendriikide tarkvarafirma Microsoft esitles San Franciscos oma uut operatsioonisüsteemi Windows 10.
* Ameerika Ühendriikides Texase osariigis Dallases registreeriti riigi esimene Ebola viirushaiguse juhtum. 
* Belgias Brüsselis toimunud Euroopa Liidu suursaadikute kohtumisel otsustati jõusse jätta Venemaa vastu kehtestatud majandussanktsioonid.
* Saksamaa lennufirma Lufthansa kauglendude piloodid alustasid 15 tundi kestnud streiki, millega avaldati meelt firmas kavandatava pensionireformi vastu.
* Eesti justiitsminister Andres Anvelt külastas koos advokatuuri esindajatega Ida-Viru maakonda ning andis koos nendega Narvas ühise pressikonverentsi.
* Eesti põllumajandusminister Ivari Padar alustas neli päeva kestvat visiiti Saksamaal. Visiidi esimesel päeval osales ta Berliini müüri langemise 25. aastapäeva tähistaval konverentsil "Rahu ja põllumajandus".
* Eesti siseminister Hanno Pevkur oli visiidil Jõgeva maakonnas. Kohtumisel maakonna omavalitsusjuhtidega tegi ta ettepaneku kinnitada ka uueks ametiajaks Jõgeva maavanemaks Viktor Svjatõšev.
* Eesti sotsiaalkaitseminister Helmen Kütt oli visiidil Järva maakonnas.
* Eesti õhuruumis algas NATO kahepäevane õhuturbeharjutus BRTE XIX.
* Tallinnas toimus Eesti-Aserbaidžaani valitsustevahelise komisjoni teine istung, mida Eesti poolt juhatas majandus- ja taristuminister Urve Palo ning Aserbaidžaani poolt kommunikatsiooni- ja kõrgtehnoloogiaminister Ali Abbasov.
* Tallinna Sadama nõukogu andis ettevõtte juhatusele volitused alustada majandus- ja kommunikatsiooniministeeriumiga läbirääkimisi mandrite ja saarte vahelise reisilaevaliikluse teenindamiseks.
* Tartu maakonnas Nõo Reaalgümnaasiumis toimus haridus- ja teadusministri Jevgeni Ossinovski ning riigigümnaasiumite juhtide kohtumine.